નાક… શરદી અને આબરૂ જવા સિવાય આપણે નાકને યાદ નથી કરતા. ધીરૂભાઈ સરવૈયા પોતાના જોક્સમાં કહેતા હોય છે, એક તો ગામનાની આબરૂ ઓછી એમાં નાક કપાવાની વાતો કરતા હોય. મોરબીની સભામાં શ્રીમાન નરેન્દ્ર મોદી એવું બોલ્યા કે મચ્છુ હોનારત થયું ત્યારે ઈન્દિરા ગાંધી નાક ઢાંકીને ચાલતા હતા. જ્યારે સંઘના કાર્યકરો લોકોની સેવા કરતા હતા, એટલે નાક પાછુ હાઈલાઈટ થઈ ગયું. સોશિયલ મીડિયાનો જમાનો હોવાથી ઈન્દિરા ગાંધીના મચ્છુ હોનારત સમયના ફોટા વાયરલ થવા લાગ્યા. મર્જ થવા લાગ્યા, કોલાજ થઈને નરેન્દ્ર મોદી સાથે જોડાવા લાગ્યા. એટલે નાકની તો કથા કરવી રહી. સાહિત્ય અને તેમાં પણ હાસ્ય સાહિત્ય સાથે ન જોડાઈએ તો પણ નાક ઘણું બધુ કરી શકે છે, પેટ જેવા તેના અવયવો ન હોવા છતા, તે ઘણી વાતોને પચાવી શકે છે. રાજાના માથામાં મુગટ હોય છે, પણ તેની આબરૂનું ચીરહરણ તો નાકથી જ થાય છે. દિલને ઠેસ વાગે જ્યારે કોઈ અપમાનજનક શબ્દોનો પ્રયોગ કરે, પણ કપાય તો નાક જ છે. દુનિયામાં એકમાત્ર શુપર્ણલખા એવી નારી હતી જેનું અપમાન અને તલવાર આ બંન્નેથી નાક કપાયું અને પછી રામાયણ થઈ. નાકની પણ એવી જ રામાયણ છે, તેની તમને આગળ ઉપર ખબર પડશે. પણ લાંબુ વાંચવાની હિંમત રાખજો બાકી હું નાક વિશે એક જોક્સ કહી નાખું. કુતરાની નાકને દુનિયાની સર્વશ્રેષ્ઠ નાકનો દરજ્જો પ્રાપ્ત થયેલો છે. પણ કોઈવાર કુતરો પણ અવળચંડાઈ કે ભૂલ કરે. શિયાળો હોવાથી એક ભાઈ રોજ ચાની દુકાને જતા અને ચા પીતા. બાજુમાં ચાવાળાનો કુતરો આંટા મારતો હોય, કુતરો પોતાના સ્વભાવ પ્રમાણે કોઈને પણ સુંઘે, પછી ખ્યાલ આવે કે આ રોજની આઈટમ છે એટલે કરડે નહીં. એકવાર કુતરાએ પેલા કાયમી ગ્રાહકને બટકુ ભરી લીધુ. ડોક્ટર પાસે ઈન્જેક્શન મરાવ્યા. પેલા ભાઈએ ડોક્ટરને પૂછ્યું, ‘આ કુતરૂ મને રોજ સુંઘતું અને હું કાયમી ઘરાક હતો એટલે કરડતું પણ નહીં, આજે વળી કેમ કરડ્યું ?’